Østermarkskolen i Aars skal renses for skimmelsvamp for 46 millioner kroner.

Tagkonstruktionen på Østermarkskolen i Aars er fyldt med skimmelsvamp og PCB, og det skal der nu gøres noget ved. Børne - og skoleudvalget i Vesthimmerlands Kommune har indstillet til byrådet, at der skal afsættes 46 millioner kroner til renovering af skolen. Kommunen har fået to påbud fra Arbejdstilsynet om at få renset skolen og sikret den imod, at der igen opstår skimmelsvamp i bygningen. Der er i forvejen afsat 10 millioner kroner til renoveringen, men kommunen skal altså finde yderligere 36 millioner kroner under de kommende budgetforhandlinger. - Det er hårdt tiltrængt. Vi ser frem til renoveringen, og det tror jeg også at de gør på skolen, siger formand for Børne og Skoleudvalget, Henrik Dalgaard (K). Ud over at tagene på skolen skal skiftes, skal der også nye vinduer og gulve på skolen. Derudover skal ventilationen opgraderes. Sagen skal endeligt vedtages i byrådet.